**Урок беларускай літаратуры, *5 клас***

**Тэма : «Шануйце мудрасць..»**

**(гуманістычны пафас казкі Уладзіміра Караткевіча**

**“Нямоглы бацька”)**

***Бобрык Ж.А., настаўнік вышэйшай катэгорыі***

**Мэта:**

у канцы ўрока вучні будуць ***ведаць:***

* ідэю твора, аўтарскую пазіцыю, маральную выснову казкі, яе гуманістычны пафас;

***умець:***

* характарызаваць герояў паводле іх паводзін і ўчынкаў.

***Задачы выхавання і развіцця:***

* садзейнічаць фарміраванню ў вучняў паважлівых адносін да бацькоў;
* стварыць сітуацыю свядомага маральнага выбару вучняў у адносінах да старэйшых і хворых людзей;
* стварыць умовы для развіцця ўменняў вучняў суадносіць учынкі герояў і матывы іх паводзін.

**Эпiграф**: Шануй бацьку свайго і матулю сваю, каб табе добра было і каб ты жыў доўга на зямлі

Закон Божы

**Ход урока:**

**І этап. Арганізацыйны**

**Зварот да вучняў**

***(Зачытаць радкі з твора У.Караткевіча)***

Я аб’ездзіў на Беларусі амаль усё. Таму асмельваюся сказаць, што ведаю сваю краіну і яе продкаў, і сучаснікаў. І менавіта таму, дарагія дзяўчаты і хлопцы, я стану гаварыць з вамі толькі аб тым, што сам бачыў і чуў.

Чые радкі вы пачулі як наказ? Аб чым мы прадоўжым гаварыць сёння, працаваць над якім творам?

(Літаратурнай казкай У.Караткевіча “Нямоглы бацька”)

**Настаўнік:** На сённяшнім уроку мы прадоўжым працаваць з цудоўным творам нашага славутага земляка Уладзіміра Сямёнавіча Караткевіча, пяру якога належаць шматлікія творы самых розных жанраў, у ліку якіх і казка “Нямоглы бацька”. (Дарэчы, у гэтым годзе, у лістападзе, адзначалася 90-годдзе з дня нараджэння пісьменніка, паэта і драматурга.)

Таксама прадоўжым працу над складаннем ментальнай карты.



**Паведамленне тэмы і задач урока**

**Настаўнік:**

**Выклік**

Звернемся да эпіграфа (зачытаць). Як вы думаеце, чаму да сённяшняга ўрока падабраны іменна гэты эпіграф ? (Эпіграф і твор аб’яднаны адной тэмай: “Бацькі”, “Адносіны дзяцей і бацькоў”).

**Настаўнік:**

Спакон вякоў вядома, што кожны чалавек павінен з удзячнасцю адносіцца да сваіх бацькоў. Дабрыня і мудрасць – аснова, якой кіруемся ў жыцці. Гэтаму нас вучылі і вучаць нашы дзяды і бацькі. Гэтаму нас вучыць і У.Караткевіч.

**А чаму мы навучымся на ўроку?  
(**Звярніце ўвагу яшчэ раз на эпіграф)

Адказ вучняў

**Настаўнік:**

Так, успомнім жанравыя і моўныя асаблівасці твора, яго сюжэт і разам з героямі У.Караткевіча будзем будзем выхоўваць паважлівыя і гуманныя (чалавечныя) адносіны да сваіх бацькаў, да людзей старэйшага ўзросту. Так рабілі продкі, так будзем рабіць і мы.  
**Настаўнік:** Такім чынам, тэма ўрока…

**Праверка дамашняга задання**

Давайце ўспомнім і падагулім зробленае на папярэдніх уроках. Звернемся да нашай карты.

**Абарона індывідуальных заданняў**

**1.Вызначэнне жанравых асаблівасцей твора**

**Па жанры**твор У. Караткевіча “Нямоглы бацька” – літаратурная казка.

Дакажыце, што тут прысутнічаюць элементы народнай казкі.Прывядзіце прыклады з тэксту.

Своеасаблівая будова твора

( Зачын: быў калісьці - так даўно, што Месяц толькі-толькі яшчэ з’явіўся на нашым Небе…

Канцоўка: …і так памёр закон стары. І так стаў новы Закон.

Казачныя вобразы: Велікан.

Элементы перабольшвання: нагой ступіць – вада ў след набягае, наламаў бярвення – пабудаваў на асіне замак , дзякуючы сіроцкім слязам згніла асіна.

Трохразовы паўтор дзеяння: кара на людзей – дрэнны ўраджай, напалі суседзі, з’явіўся Велікан.

Дабро перамагае зло).

**Вывад: Па жанры**твор У. Караткевіча “Нямоглы бацька” – літаратурная казка, яна мае аўтара, хаця тут прысутнічаюць  элементы народнай казкі.

**2.Вызначэнне моўных асаблівасцей твора**

Мова казкі “Нямоглы бацька” мае свае асаблівасці. Напрыклад, у творы можна знайсці шмат прыказак і прымавак.  
Знайдзіце прапанаваныя прыказкі ў творы і ўстаўце замест пропускаў патрэбныя словы.  
Жылі сілай, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Жылі сённяшняй\_\_\_\_\_\_\_\_\_\_\_\_\_.

Знішчалі \_\_\_\_\_\_\_\_\_\_\_ і таму не мелі права на \_\_\_\_\_\_\_\_\_\_\_\_\_.  
\_\_\_\_\_\_\_\_\_\_\_\_\_слёзы дарма не мінаюць, пападуць на белы камень —   
Шануйце \_\_\_\_\_\_\_\_\_\_\_, хай і слабую. Шануйце \_\_\_\_\_\_\_\_\_\_, хай сабе нямоглую. Насіце на руках \_\_\_\_\_\_\_\_\_\_\_…

Якія яшчэ моўныя асаблівасці вы заўважылі?

Жылі сілай, а розум забывалі.

Жылі сённяшняй карысцю.

Знішчалі “ўчора” і таму не мелі права на “заўтра”.  
Сіроцкія слёзы дарма не мінаюць, пападуць на белы камень – камень прабіваюць.  
Шануйце дабрыню, хай і слабую. Шануйце мудрасць, хай сабе нямоглую.

Насіце на руках бацькоў…  
Моўныя асаблівасці — незразумелыя словы, фразеалагізмы (на каціную долю, ваду каламуціць), словы з пераносным значэннем, дыялогі.

**3.Аналіз сюжэта твора** Узнавім пры дапамозе цытатнага плана, у якой паслядоўнасці развіваюцца падзеі ў творы, звернемся да малюнкаў (для размяшчэння ў ментальную карту).  
**4.Характарыстыка герояў твора**Падумайце, хто з герояў твора сімвалізуе дабро, а хто – зло. Размясціце персанажаў (Пятро, бацька, Гнат, Максім, суседзі, Велікан, сіроты) на шкале дабрыні і патлумачце, чаму вы іх так расставілі.  
(Гнат, Велікан, суседзі, Максім, сіроты, Пятро, бацька)

**П этап. Арыенціравана-матывацыённы**

**Настаўнік:**

Як вы думаеце, што аб’ядноўвае герояў казкі? Уважліва прачытайце радкі эпіграфа, адкуль яны ўзяты?

**Настаўнік**

Закон.Радкі эпіграфа ўзяты з закона Божага. Тут сказана, што мы павінны шанаваць сваіх бацькоў, быць гуманным у адносінах да старэйшых. Дарэчы, на законах мы ўсе выхоўваемся і расцём.

**Пытанне да вучняў**

Які закон стаў прычынай спрэчкі паміж героямі? Як называе гэты Закон У.Караткевіч (закон карысці).

* Што ёсць закон?
* Як вы разумееце сэнс гэтага слова?

***Настаўнік.*** У тлумачальным слоўніку даецца такое тлумачэнне слова закон (зачытваюць вучні).

***Закон*** – агульнапрыняты звычай, абавязковае правіла, якое павінна выконвацца ўсімі.

**Актуалізацыя ведаў па тэме**

**Аналіз казкі**

***Паводзіны герояў у адносінах да закона***

1.Вакол якіх персанажаў твора разгортваюцца падзеі? (Бацька, Гнат, Пятро)

**Настаўнік.** Так, Закон выпрабоўваў герояў. Да чаго ён абавязваў?

**С.91** *(“… не карміць старых бацькоў… Як убачаць (людзі), што маці   або бацька больш ахвотна на сонейку грэецца, чым косіць ці жне, дык адразу завозяць іх … у глухі лес …”)*

1. Як адносіліся да людзей, якія трымаліся Закона, да людзей, хто не трымаўся Закона?

**С.91** (*І хто Закона трымаўся, таго хвалілі. А хто не трымаўся, тавго маглі выгнаць у дзікую пушчу)*

3.Якія эпітэты характарызуюць Закон? (Паганы, дзікі, нялюдскі, жорсткі)

4.Да чаго ж абавязваў Закон Пятра? *( Завезці бацьку ў лес)*

5.Хто напомніў пра Закон Пятру? Зачытайце.

**С.92***(-Глядзі, -аднойчы сказаў Пятру сусед Гнат…)*

6.Як аднёсся Пятро да напамінку пра Закон? Зачытайце.

**С.92** *(-Да чаго?-нібы не зразумеў Пятро)*

7.Ці мог Пятро абысці Закон? Чаму?

**С.93** *(Нічога не зробіш)*

8.Як развітваецца бацька з сынам? Зачытайце.

**С.94***(Татка….адказаў Пятро і паехаў)*

9.Калі Пятро вёз бацьку ў лес па вёсцы, як адносіліся да іх сустрэчныя людзі? А Гнат? Зачытайце.

**С.93-94** *(Рэдкія сустрэчныя вочы хаваюць. А некаторыя падбадзёрваюць старога)*

10.Ці пакінуў Пятро бацьку ў лесе?

**С.95** *(Ён завёз бацьку, а ноччу прывёз назад)*

11.Якімі высакароднымі рысамі надзяляе аўтар бацьку ў сцэне развітання?

(Бацька выпрабоўвае сына, [дае час падумаць](https://reforef.ru/outozuc/%D0%9B%D0%B5%D0%BA%D1%86%D0%B8%D0%B8+-74+%D1%87%D0%B0%D1%81.+%D0%9F%D1%80%D0%B0%D0%BA%D1%82%D0%B8%D1%87%D0%B5%D1%81%D0%BA%D0%B8%D0%B5+%D0%B7%D0%B0%D0%BD%D1%8F%D1%82%D0%B8%D1%8F+70+%D1%87%D0%B0%D1%81.+%D0%9B%D0%B0%D0%B1%D0%BE%D1%80%D0%B0%D1%82%D0%BE%D1%80%D0%BD%D1%8B%D0%B5+%D0%B7%D0%B0%D0%BD%D1%8F%D1%82%D0%B8%D1%8F+18+%D1%87%D0%B0%D1%81.+%D0%A1%D0%B0%D0%BC%D0%BE%D1%81%D1%82%D0%BE%D1%8F%D1%82%D0%B5%D0%BB%D1%8C%D0%BD%D0%B0%D1%8F+%D1%80%D0%B0%D0%B1%D0%BE%D1%82%D0%B0+166+%D1%87%D0%B0%D1%81c/main.html), прадбачыць магчымае пакаранне).

Зачытайце адпаведныя радкі.

**П я т р о**. Татка, …няўжо ты думаеш, што я цябе тут пакіну?

**Б а ц ь к а.** І пакінеш. Бо Закон. Заб’юць цябе…

**Б а ц ь к а.** Кара. Закон пераступіў… Не шкадуеш?

**П я т р о**.  Не. Такі Закон – мой.

***Настаўнік***. Якія рысы характару можна назваць у Пятра. Прадоўжыце шэраг эпітэтаў: Пятро – добры, …  *(мужны,* *клапатлівы, чалавечны, рашучы, настойлівы, рызыкоўны).*

Пятро парушыў Закон карысці. За гэта ён павінен адказваць перад дзікімі людзьмі? Але ён не пабаяўся і смела вывеў свій закон*. (Такі Закон – мой)*

12. А носьбітам якога Закона з’яўляецца Гнат? *(Дзікага, як і людзі)*

13. Што за чалавек быў Гнат? Зачытайце словы, словазлучэнні, якімі аўтар удакладняе вобраз Гната (станоўчы ці адмоўны). *(“Самы большы гад”, “як воўк за падлу, трымаўся за Закон…”, “каламуціць ваду”, “крычыць, рукамі махае”, “узвіўся”, “накаркаў”,”гудзіць, як свіння”, “гарладзёрыць”.)*

14. Як раскрываецца  характар Гната ў адносінах да Пятра і яго бацькі? *( Гнат з пагардай ставіцца да мудрых думак Пятровага бацькі, свайго па-ранейшаму  хоча завезці ў лес: “А я пры сваім… Я свайго, як час прыйдзе, завязу-такі ў пушчу.)*

15. Як жа аднёсся Гнат да таго, што Закон знішчылі?

**С101** (*Кінуў Гнат камень у Пятра- дзверы ў трэскі разнёс)*

**Настаўнік**. Гнат – жорсткі чалавек, які літару Закона паставіў вышэй за жыццё свайго бацькі. Таму вёска і выганяе Гната – “ідзі, вый там на ветах, воўк”.

16.Якое рашэнне прынялі людзі? На чыім баку яны застаюцца? Які закон яны прымаюць? **С.101***( Правільна….людзі)*

***Настаўнік***.Які ўчынак здзейсніў Пятро, змяніўшы закон?

Гуманны ўчынак Пятра, мудрасць яго бацькі, што выратавала вёску ад Велікана, змянілі адносіны людзей да Закона. Зачытайце. *(“Натоўп зароў. уся ярасць на Закон, увесь адчай і ўся* *палёгка выліліся ў рыку”)*

**С.101 -102***(І вось…..А мы пакуль памаўчым)*

**Вызначэнне ідэі твора**

У творах вуснай народнай творчасці таксама закладзены законы, якія прапісалі нашы продкі. Звернемся да радкоў. Што перад намі? (прыказкі)  
 Бацькоў шануй – старых паважай.  
Як ты шануеш сваіх бацькоў, так цябе будуць шанаваць твае дзеці.  
Шануй бацьку і родную маці.  
*На чужой старане і сонца не так свеціць.*

Добрыя дзеці бацьку і маці – апора ў хаце.

***Настаўнік.***

Што аб’ядноўвае гэтыя выслоўі?

А якая ж ідэя твора?

Якое “лішняе”? Чаму? Растлумачце.

*(Тэма іх – бацькі і дзеці, узаемаадносіны паміж імі.”Лішняе” -чацвёртае.)*

У якіх радках з тэксту, на вашу думку, рэалізавана ідэя? Чаму?

*(“Шануйце дабрыню, хай і слабую. Шануйце мудрасць, хай сабе     нямоглую. Насіце на руках бацькоў…”; “Жылі сілай, а розум забівалі. Жылі сённяшняй карысцю. Знішчалі “ўчора” і таму не мелі права на “заўтра”.”)*

Што значыць “учора”?

*(Людзі, іх вопыт, жыццёвая мудрасць.)*

Што значыць “заўтра”?

*(Дзеці, моладзь, будучыня .Сучаснае пакаленне павінна прытрымлівацца сапраўдных законаў, а не законаў карысці.)*

***Настаўнік***. У шанаванні бацькоў, прызнанні іх мудрасці, умелым выкарыстанні яе маладымі – сцвярджальная ідэя твора.

Ці згодны вы з выразам "Казка - добрая падказка"? *(Казка - урок мудрасці, дабрыні, любові)*

Якую падказку робіць нам Уладзімір Караткевіч? ( Трэба шанаваць сваіх бацькоў, быць добрымі, чулымі, міласэрнымі)

Казка заканчваецца словамі: "І так памёр Закон стары. І так стаў новы Закон".

**Творчая праца**

Любоў і павага да бацькоў без усякага сумнення ёсць пачуццё святое (Вісарыён

Бялінскі).

Пры дапамозе дзеясловаў, запісаных на дошцы, складзіце пункты **новага Закона**.

Паважайце...

Цаніце...

Беражыце...

Дапамагайце...

Прыслухоўвайцеся...

Віншуйце...

Наведвайце...

**Рэфлексія**

Казка “Нямоглы бацька” засталася незакончанай. Лёс Гната - нявырашаны. Як вы думаеце, што з ім здарыцца?(хацелася б “захаваць” жыццё Гнату, бо ён зразумее, што рабіў няправільна, вернецца ў вёску і папросіць прабачэння ў свайго бацькі). Якія жыццёвыя ўрокі вы возьмеце для сябе з сённяшняй нашай размовы?

 А зараз выкажыце пажаданні сваім бацькам (на паперках вучні пішуць пажаданні сваім бацькам)

**Дамашняе заданне:**

  Як вы думаеце, спадабаліся б бацькам вашы адказы?  А дома паспрабуйце напісаць некалькі радкоў у працяг тэмы нашага ўрок “Як я адношуся да сваіх бацькоў”. **Заключнае слова настаўніка.** Вы ўсе вельмі добра папрацавалі, справіліся з усімі заданнямі, навучыліся аналізаваць мастацкі твор, вызначылі ідэю і маральную аснову твора.Я думаю, што гэты ўрок не прайшоў для вас бясследна, што ёе запаліў у вашых сэрцах агеньчык дабрыні, спагады. Засланяйце ж гэты агеньчык ад нягод. Заўсёды памятайце, што добрым можна назваць толькі таго чалавека, які не ўмее рабіць зла, хто ўмее рабіць толькі дабро. ***(Зачытаць радкі з твора У.Караткевіча)*** Дарагія мае хлопцы і дзяўчаты. Любіце сваю святую зямлю аддана і да канца, паважайце сваіх продкаў. Калі вы будзеце прытрымлівацца гэтых законаў, я буду шчаслівы. Бывайце шчаслівыя і вы.